Калі ж гаворка зайшла пра працу з дзецьмі ды моладдзю, Леанід Міхайлавіч трохі сумеўся. Як аказалася, яшчэ колькі гадоў таму з дзецьмі працаваў самадзейны ганчар, дырэктар мясцовай школы. Але з вядомых прычын мясцовая школа закрылася, а нешматлікая купка дзяцей пачала ездзіць на вучобу ў Іўе. У выніку — практычна няма з кім працаваць. Не мае зараз працы і колішні дырэктар школы, у тым ліку не запатрабаваны яго здольнасці ў СДК… Тым не менш, пэўная праца са школьнікамі вядзецца. Сведчаннем гэтаму — дзіцячыя работы, прадстаўленыя ў клубе. На жаль, усе яны з’яўляюцца ўзорамі не народнага, а сучаснага дэкаратыўна-прыкладнога мастацтва. Бываюць у клубе і дыскатэкі, якія, тым не менш, маюць нерэгулярны характар і праводзяцца пераважна ўлетку.